Diari Oficial de la Generalitat Valenciana


Sumari del DOGV 8101, del 08-08-2017 (2017/7277)

RESOLUCIÓ de 2 d'agost de 2017, del secretari autonòmic d'Agricultura i Desenvolupament Rural, per la qual s'adopta i es fa publica la decisió favorable parcial a la modificació del plec de condicions de la Denominació d'Origen Protegida València.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8101

Data del DOGV
:   08-08-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/7277


Data del document
:   02-08-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

RESOLUCIÓ de 2 d'agost de 2017, del secretari autonòmic d'Agricultura i Desenvolupament Rural, per la qual s'adopta i es fa publica la decisió favorable parcial a la modificació del plec de condicions de la Denominació d'Origen Protegida València. [2017/7277]  
Vista la sol·licitud de la Unió de Llauradors i Ramaders en relació amb la modificació del plec de condicions de la Denominació d'Origen Protegida València (DOP València), de conformitat amb el que disposa el Reglament (UE) núm. 1308/2013, del Parlament Europeu i del Consell, de 17 de desembre de 2013, pel qual es crea l'organització comuna de mercats dels productes agraris i pel qual es deroguen els reglaments (CEE) núm. 922/72, (CEE) núm. 234/79, (CE) núm. 1037/2001 i (CE) núm. 1234/2007, i el Reial decret 1335/2011, de 3 d'octubre, pel qual es regula el procediment per a la tramitació de les sol·licituds d'inscripció de les denominacions d'origen protegides i de les indicacions geogràfiques protegides en el registre comunitari i l'oposició a elles, i tenint en compte els següents,  
  
Fets  
  
Primer. Amb data 1 de setembre de 2016 i número de registre 12363, va tindre entrada en la Conselleria d'Agricultura, Medi Ambient, Canvi Climàtic i Desenvolupament Rural l'esmentada sol·licitud.  
Segon. Amb data 23 de novembre de 2016 es va publicar en el Boletín Oficial del Estado l'anunci de Resolució de 7 de novembre de 2016, de la Direcció General de Desenvolupament Rural i Política Agrària Comuna, per la qual es donava publicitat a la sol·licitud de modificació del plec de condicions de la Denominació d'Origen Protegida València, perquè en el termini de dos mesos comptats a partir de l'endemà de la publicació qualsevol persona física o jurídica establida o que residisca legalment a Espanya i que considere afectats els seus legítims drets o interessos, poguera presentar declaració d'oposició, degudament motivada, dirigida a la Direcció General de Desenvolupament Rural i Política Agrària Comuna.  
Tercer. El Consell Regulador de la DOP València va presentar en la Conselleria d'Agricultura, Medi Ambient, Canvi Climàtic i Desenvolupament Rural, amb data 19 de gener de 2017 i número de registre d'entrada 2699, una declaració d'oposició a la modificació del plec de condicions de la DOP València. L'esmentada oposició es fonamenta en la falta de legitimació del sol·licitant de la modificació (la Unió de Llauradors i Ramaders) per a iniciar-la, i també en la inobservança del procediment legalment establit per la normativa d'aplicació per a dur-la a terme.  
Respecte d'això, cal manifestar que revisada la documentació aportada en la sol·licitud, i també la resta del procediment seguit, es comprova el compliment del que disposen els articles 94, 95, 96 i 105 del Reglament (UE) núm. 1308/2013, del Parlament Europeu i del Consell, de 17 de desembre de 2013, pel qual es crea l'organització comuna de mercats dels productes agraris i pel qual es deroguen els reglaments (CEE) núm. 922/72, (CEE) núm. 234/79, (CE) núm. 1037/2001 i (CE) núm. 1234/2007.  
Quart. La Cooperativa Vinícola La Viña, Coop. V, va presentar en la Conselleria d'Agricultura, Medi Ambient, Canvi Climàtic i Desenvolupament Rural, amb data 23 de gener de 2017 i número de registre d'entrada 3348, una declaració d'oposició a la modificació del plec de condicions de la DOP València. L'esmentada oposició es fonamenta en el fet que l'esmentada cooperativa es troba en la Font de la Figuera, població que està ubicada en la subzona Clariano de la DOP València. Aquesta població és limítrofa amb Villena i es dóna la circumstància que molts dels socis de la Cooperativa Vinícola La Viña tenen parcel·les a Villena.  
La Cooperativa Vinícola La Viña està inscrita en la DOP València des de 1976 i des de llavors elabora vins DOP València amb raïm procedent dels seus socis. Aporta aquesta cooperativa una llista de parcel·les amb declaració de collita dels seus socis amb terrenys a Villena des de 1995, any en què es van registrar les primeres dades en registre telemàtic. Així mateix, aporta escriptura de titularitat de parcel·les a Villena de cada un dels seus socis que compleixen aquesta circumstància. A més, de les quatre subzones que constitueixen el territori i l'essència de la DOP València, la seua demarcació territorial també inclou «[...] les parcel·les inscrites en el Registre Vitícola i explotades per socis de cooperatives o titulars de cellers inscrits en els registres del Consell Regulador que tradicionalment han assignat aquestes a la producció de vins emparats per la denominació d'origen protegida, situades en els paratges següents dels municipis d'Almansa i Caudete, de la província d'Albacete: Campillo, Estación, Casa Pino, Casa Pina, Mojón Blanco, Moleta, Molino Balsa, Prisioneros, Canto Blanco, La Venta, Derramador, Montalbana, Casa Alberto, Escribanos, Escorredores, Capitanes, Pandos, Venta del Puerto, Torre Chica, Torre Grande, Casa Blanca, El Pleito, Herrasti i Casa Hondo, del terme municipal d'Almansa, i en els paratges de Vega de Bogarra, Derramador i El Angosto, del terme municipal de Caudete».  
Tal com indica el plec de condicions, aquestes parcel·les tradicionalment han dedicat la seua producció a la DOP València sense cap motivació comercial o artificial. Considera la Cooperativa Vinícola La Viña que es troba en el mateix cas, ja que les parcel·les dels seus socis també han sigut inscrites en els registres del consell regulador i que han dedicat la seua producció a vi de la DOP València.  
Es valora, a més, que no constitueixen una distorsió territorial dins de la subzona Clariano i que el terme municipal de Villena, limítrof amb la Font de la Figuera, comparteix característiques edàfiques i climàtiques. Pel que fa al factor humà, atés que els vins s'elaboren en la Cooperativa Vinícola La Viña, complirien amb el que s'ha definit en el plec de condicions de la DOP València.  
Pel que s'ha exposat, s'accepta incloure dins del plec de condicions de la DOP València les parcel·les de socis de la Cooperativa Vinícola La Viña de la població de Villena inscrites en el registre vitícola i que han anat aportant la seua producció a aquesta cooperativa per a l'elaboració de vins de la DOP València.  
Cinqué. Dins del termini legal establit, també han presentat declaracions d'oposició a la sol·licitud de modificació les persones jurídiques següents: Bodega Cherubino Valsangiacomo, Bodegas Herseca, Bodegas Murviedro, Bodegas Mitos, Bodega La Baronía de Turís, Bodegas Hispano-Suizas, Bodegas Enguera, Bodega Belda, Bodegas Lo Necesario, Bodega Cambra, Aranleón, Ecovitis, Viñas del Portillo, Vegamar Bodegas, Vinícola Requenense, Bodega Vicente Gandía, Cooperativa Agrícola El Villar.  
Les esmentades declaracions d'oposició es fonamenten en un aspecte comercial, és a dir, que amb la modificació proposada es podrien veure afectades les seues vendes actuals, i de costum, açò és, que la demarcació geogràfica de la DOP València està definida com a tal des de fa anys.  
Respecte d'això, cal manifestar que cap dels motius adduïts és tècnic, ni es justifica de cap mode objectiu. Els motius d'índole comercial no tenen entitat per a modificar el plec de condicions d'una denominació d'origen protegida (DOP), ni tampoc per a impedir la seua modificació. Una DOP és el nom d'una regió que serveix per a designar un vi la qualitat i característiques del qual es deuen bàsicament o exclusivament a un entorn geogràfic particular, amb els factors naturals i humans inherents a ell. Els interessos comercials queden al marge dels factors naturals i humans que defineixen a un vi amb DOP. Per la seua banda, el motiu que la demarcació geogràfica estiga definida d'una manera determinada des de fa anys no és impediment per a la seua modificació. Les DOP evolucionen amb el temps i la legislació preveu la possibilitat de modificar el seu plec de condicions, possibilitat que inclou la modificació de la seua demarcació geogràfica. Així doncs, estudiades aquestes al·legacions, no poden ser tingudes en consideració per no tindre fonamentació en el marc del que disposa el Reglament (UE) núm. 1308/2013, ja citat.  
Sisé. Presenten declaració d'oposició fora del termini legalment establit per a això les persones jurídiques següents: Enológica Oleana, Bodegas Nodus, Viticultores de Los Ruices, Bodegas Francisco Gómez, Bodegas Torre Oria, Bodega Las Virtudes, Bodega Antonio Arráez, Coop. Ntra. Sra. de las Viñas, Bodegas Vegalfaro i Bodega Ntra. Sra. del Milagro, i no es tenen en compte aquestes per tal motiu.  
  
  
Fonaments de dret  
  
I. El Reglament (UE) núm. 1308/2013, del Parlament Europeu i del Consell, de 17 de desembre de 2013, pel qual es crea l'organització comuna de mercats dels productes agraris i pel qual es deroguen els reglaments (CEE) núm. 922/72, (CEE) núm. 234/79, (CE) núm. 1037/2001 i (CE) núm. 1234/2007, en l'article 96.5, indica l'obligatorietat de dur a terme un procediment nacional preliminar en les sol·licituds de protecció de DOP/IGP, en què l'estat membre examina la sol·licitud per a veure si compleix les condicions i, en aquest cas, duu a terme un procediment nacional que garantisca una publicació adequada del plec de condicions del producte, almenys, en internet durant un termini mínim de dos mesos  
II. L'article 105 de l'esmentat Reglament (UE) núm. 1308/2013, del Parlament Europeu i del Consell, de 17 de desembre de 2013, pel qual es crea l'organització comuna de mercats dels productes agraris i pel qual es deroguen els reglaments (CEE) núm. 922/72, (CEE) núm. 234/79, (CE) núm. 1037/2001 i (CE) núm. 1234/2007, estableix les condicions per a modificar el plec de condicions d'un producte. Concretament, indica que «[...] els interessats que complisquen les condicions establides en l'article 95 podran sol·licitar autorització per a modificar el plec de condicions d'una denominació d'origen protegida o d'una indicació geogràfica protegida, en particular per a tindre en compte l'evolució dels coneixements científics i tècnics o per a efectuar una nova delimitació de la zona geogràfica a què es refereix l'article 94, apartat 2, paràgraf segon, lletra d. En les sol·licituds es descriuran les modificacions proposades i es declararan els motius al·legats.»  
  
III. Examinades les declaracions d'oposició rebudes, i vista la proposta de la Direcció General de Desenvolupament Rural i Política Agrària Comuna, es considera que, excepte la declaració d'oposició presentada per la Cooperativa Vinícola La Viña, i tal com s'ha exposat en el fet quart de la present proposta de resolució, aquestes no tenen fonamentació, ja que revisada la documentació i la legislació aplicable, s'ha complit en tot moment amb el procediment legalment establit.  
  
IV. En la gestió de l'expedient s'han seguit tots els tràmits previstos en la Llei 39/2015, d'1 d'octubre, del procediment administratiu comú de les administracions públiques, i també en el Reglament (UE) núm. 1308/2013, del Parlament Europeu i del Consell, de 17 de desembre de 2013, pel qual es crea l'organització comuna de mercats dels productes agraris i pel qual es deroguen els Reglaments (CEE) núm. 922/72, (CEE) núm. 234/79, (CE) núm. 1037/2001 i (CE) núm. 1234/2007 i el Reial decret 149/2014, de 7 de març, pel qual es modifica el Reial decret 1335/2011, de 3 d'octubre, pel qual es regula el procediment per a la tramitació de les sol·licituds d'inscripció de les denominacions d'origen protegides i de les indicacions geogràfiques protegides en el registre comunitari i l'oposició a elles.  
  
  
De conformitat amb els articles 10 i 11 del Decret 158/2015, de 18 de setembre, pel que s'aprova el reglament orgànic i funcional de la conselleria d'Agricultura, Medi Ambient, Canvi Climàtic i Desenvolupament Rural, la Direcció General de Desenvolupament Rural i Política Agrària Comuna, depenent de la Secretaria Autonòmica d'Agricultura i Desenvolupament Rural, té la competència en matèria de protecció de les denominacions d'origen, com figures de qualitat diferenciada, i entre elles la resolució del procediment d'oposició en la fase del «procediment nacional preliminar» de la modificació dels plecs de condicions quan es substancien per la Generalitat Valenciana, en les sol·licituds de protecció de DOP/IGP a l'empara del Reglament (UE) 1308/2013, del Parlament Europeu i del Consell, de 17 de desembre de 2013, pel qual es crea l'Organització Comuna de mercats dels productes agraris i es deroguen els reglaments CEE 922/72; CEE 234/79; CE 1037/2001 i CE 1234/2007 -article 96.5.  
A l'empara de l'article 10 de la Llei 40/2015, d'1 d'octubre, de règim jurídic del sector públic, que estableix que els òrgans superiors podran avocar per a ells mateixos el coneixement d'un o més assumptes la resolució dels quals corresponga ordinàriament o per delegació als seus òrgans administratius dependents, i considerant que en el present supòsit concorren circumstàncies d'índole tècnica que fan convenient que la seua resolució es realitze pel secretari autonòmic d'Agricultura i Desenvolupament Rural, com òrgan superior de la directora general de Desenvolupament Rural i Política Agrària Comuna, resolc:  
  
1. Avocar la competència a aquesta Secretaria Autonòmica d'Agricultura i Desenvolupament Rural per a la resolució de la sol·licitud presentada per la Unió de Llauradors i Ramaders de modificació del plec de condicions de la Denominació d'Origen Protegida València, i comunicar la mateixa als interessats en compliment de l'article 10 de la Llei 40/2015, d'1 d'octubre, de règim jurídic del sector públic.  
  
2. Estimar la sol·licitud de modificació del plec de condicions de la DOP València, excepte quant a les parcel·les de socis de la Cooperativa Vinícola La Viña, Coop. V, de la població de Villena, inscrites en el registre vitícola i que han estat aportant la seua producció a aquesta cooperativa per a l'elaboració de vins amb DOP València. Aquestes parcel·les formaran part del territori de la DOP València.  
  
3. Publicar la versió del plec de condicions i document únic en què s'ha basat aquesta decisió favorable en la pàgina web de la Conselleria d'Agricultura, Medi Ambient, Canvi Climàtic i Desenvolupament Rural:  
http://www.agricultura.gva.es/modificacion\_pc\_dopvalencia  
http://www.agricultura.gva.es/modificacion\_du\_dopvalencia  
  
4. Remetre aquesta resolució al Ministeri d'Agricultura i Pesca, Alimentació i Medi Ambient, als efectes de la transmissió de la sol·licitud d'inscripció a la Comissió Europea, d'acord amb el procediment legal establit.  
  
Aquest acte posa fi a la via administrativa i en contra podrà interposar-se recurs d'alçada davant de la consellera d'Agricultura, Medi Ambient, Canvi Climàtic i Desenvolupament Rural en el termini d'un mes comptat des de l'endemà de la seua publicació o impugnar-se directament davant de l'ordre jurisdiccional per mitjà de la interposició de recurs contenciós administratiu en el termini de dos mesos a partir de l'endemà de la seua publicació davant de la Sala de Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, l'article 46.1 de la Llei 29/1998, de 13 de juliol, reguladora de la jurisdicció contenciosa administrativa (BOE 167, 14.07.1998), i resolc primer de la Resolució de 27 de juliol de 2015, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es deleguen determinades competències en els distints òrgans de la Conselleria (DOGV 7582, 30.07.2015).  
  
València, 2 d'agost de 2017.- El secretari autonòmic d'Agricultura i Desenvolupament Rural: Francisco Rodríguez Mulero.